《费家风次韵二首 其二》
宋代·刘跂

风雷助神物，兹理古不空。邂逅一夕事，知有费家风。

洛桥诵书女，泾川牧羊童。不知费氏子，业力与谁同。

便能役蜚廉，颇复鼓丰隆。坐令城郭人，在尔动用中。

剑出延平水，竹化葛陂翁。况尔得人趣，变现岂易穷。

时时要雨泽，袢暑殊未终。勿逢金翅王，非尔能长雄。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。